Il-parir ta' Għażarija U Għażarija bin Għoded niżel fuqu l-ispirtu tal-Mulej. U mar quddiem Asa u qallu: "Isimgħuni, Asa u intom ukoll, Ġuda u Benjamin: Il-Mulej ikun magħkom, meta intom tkunu miegħu; u meta intom tfittxuh, intom issibuh; u meta intom titilquh, hu jitlaqkom. Għal żmien twil Iżrael kien bla Alla veru, bla qassis għalliem, u bla liġi. Imma fid-dwejjaq tiegħu raġa' lura għal għand il-Mulej, Alla ta' Iżrael, fittxewh u sabuh. Dak iż-żmien ma kienx hemm sliem għal min joħroġ u għal min jidħol, għaliex taħwid kbir kien hemm għal kull min kien jgħammar f'dawk l-artijiet. U kienu mfarrka bċejjeċ, ġens kontra ġens u belt kontra belt, għax Alla ħabbathom b'kull xorta ta' inkwiet. Imma intom agħmlu l-qalb! Tħallux li jintelqu idejkom, għax ikun hemm il-ħlas għal għemilkom." Malli Asa sama' dan il-kliem u l-profezija ta' Għażarija bin Għoded, il-profeta, għamel il-qalb u neħħa l-idoli moqżieża mill-art kollha ta' Ġuda u Benjamin, u mill-ibliet li kien ħa f'idejh fuq il-muntanji ta' Efrajm, u ġedded l-artal tal-Mulej, li kien hemm quddiem il-portiku tal-Mulej. U ġama' lil Ġuda kollu u 'l Benjamin u l-barranin li kienu magħhom minn Efrajm u Manassi u Simgħon. Għax waqgħu f'idejh ħafna minn Iżrael, malli raw li l-Mulej, Alla tiegħu, kien miegħu. U nġemgħu f'Ġerusalemm fit-tielet xahar tas-sena ħmistax tas-saltna ta' Asa. U dakinhar offrew sagrifiċċji lill-Mulej mill-priża li kienu ġiebu: seba' mitt baqra u sebat elef nagħġa. U daħlu f'patt u wiegħdu li jfittxu l-Mulej, Alla ta' missirijiethom, b'qalbhom kollha u b'ruħhom kollha. U kull min ma fittixx lil Alla ta' Iżrael tawh il-mewt, miż-żgħir sal-kbir, raġel jew mara. U ħalfu lill-Mulej b'leħen għoli u b'għajta kbira bid-daqq tat-trombi u tal-kornu. U ferħu Ġuda bil-ħalfa, għax b'qalbhom kollha kienu ħalfu, u b'rieda sħiħa kienu fittxewh u sabuh; u l-Mulej tahom il-mistrieħ madwarhom kollu. U saħansitra Magħka, omm is-sultan, Asa neħħieha minn reġina-omm għax kienet għamlet idolu moqżież lill Asera; u Asa kisser dan l-idolu tagħha, u għamlu trab, u ħarqu fil-wied ta' Kedron. Imma s-santwarji ma tneħħewx minn Iżrael. Biss qalb Asa kienet sħiħa mal-Mulej għal għomru kollu. U daħħal fit-templu ta' Alla l-offerti mqaddsa ta' missieru: fidda, deheb u ħwejjeġ oħra. U ma kien hemm qatt gwerra sal-ħamsa u tletin sena tas-saltna ta' Asa.